**ΤΗ ΔΕΥΤΕΡΑ ΠΡΩΪ**

**Κανών παρακλητικός**

**των Αγίων Αρχαγγέλων και Παμμεγίστων Ταξιαρχών**

**Μιχαήλ και Γαβριήλ**

**Ποίημα Γερασίμου Μοναχού Μικραγιαννανίτου.**

Ευλογήσαντος του Ιερέως, το Κύριε εισάκουσον, μεθ’ ο το Θεός Κύριος ως συνήθως και το εξής:

**Ήχος δ’. Ο υψωθείς εν τω Σταυρώ.**

Οι Ταξιάρχαι των αϋλων ταγμάτων, και των ανθρώπων οδηγοί και προστάται, ώ Μιχαήλ και Γαβριήλ πανένδοξοι, πάσης ημάς ρύσασθε, προσβολής του Βελίαρ, και παντοίων θλίψεων, ταις υμών προστασίαις, και τω Χριστώ πρεσβεύετε αεί, πάσι διδόναι, πταισμάτων συγχώρησιν.

**Θεοτοκίον.**

Ου σιωπήσομέν ποτέ Θεοτόκε, τας δυναστείας σου λαλείν οι ανάξιοι˙ ειμή γαρ συ προΐστασο πρεσβεύουσα, τίς ημάς ερρύσατο, εκ τοσούτων κινδύνων; τίς δε διεφύλαξεν, έως νυν ελευθέρους; Ουκ αποστώμεν Δέσποινα εκ σου˙ σους γαρ δούλους σώζεις αεί εκ παντοίων δεινών.

Ο Ν’ και ο κανών ου η ακροστιχίς:

«Δυάς Αρχαγγέλων ημάς σώζοις. Γερασίμου».

**Ωδή α’. Ήχος πλ. δ’. Υγράν διοδεύσας.**

Δυάς Αρχαγγέλων η φωταυγής, Μιχαήλ παμμάκαρ, και πανθαύμαστε Γαβριήλ, παθών μου σκεδάσατε τον ζόφον, ταις φωταυγέσιν υμών παρακλήσεων.

Υψίστου διάκονοι θεαυγείς, και της θείας δόξης, παραστάται και λειτουργοί, πάσης ημάς ρύεσθε ανάγκης, συν Μιχαήλ Γαβριήλ ιερώτατε.

Αγίων Αγγέλων οι αρχηγοί, Μιχαήλ ο θείος, και ο ένδοξος Γαβριήλ, της δαιμονικής ημάς κακίας, ταις προστασίαις υμών απαλλάξατε.

**Θεοτοκίον.**

Σκηνή αγιάσματος του Θεού, αγίασον Κόρη, την ψυχήν μου την εναγή, και λύτρωσαι ταύτην της απάτης, του καθ’ εκάστην εχθρού πολεμούντός με.

**Ωδή γ’. Ουρανίας αψίδος.**

Απορρήτοις ακτίσι, θεουργικώς λάμποντες, λύσατε παθών την ομίχλην, ημών δεόμεθα, θείοι Αρχάγγελοι, και προς οδόν σωτηρίας, τους υμάς γεραίροντας, αεί ιθύνατε.

Ρώμην δίδοσθε θείαν, κατά παθών πάντοτε, και ισχύν πατείν του δολίου, τα μηχανήματα, τοις καταφεύγουσιν, υμών τη εία πρεσβεία, θείοι Αρχιστράτηγοι, του Παντοκράτορος.

Χριστωνύμων προστάται, και βοηθοί έτοιμοι, θείε Μιχαήλ φωτοφόρε, και Γαβριήλ ομού, μη διαλίπητε, ημών αεί προστατεύειν, και λυτρούσθαι πάντοτε, πάσης κακώσεως.

**Θεοτοκίον.**

Αειπάρθενε Κόρη, η τον Θεόν τέξασα, τον την αμαρτίαν του κόσμου, ελέει άραντα, τον νουν μου κάθαρον, αμαρτωλών νοημάτων, μετανοίας φέγγει με, καταλαμπρύνουσα.

Διάσωσον ώ ξυνωρίς Αρχαγγέλων δεδοξασμένη, πάσης βλάβης και επηρείας του δράκοντος, τους προσιόντας τη σκέπη υμών εν πίστει.

Επίβλεψον, εν ευμενεία πανύμνητε Θεοτόκε, επί την εμήν χαλεπήν του σώματος κάκωσιν, και ίασαι της ψυχής μου το άλγος.

**Αίτησις και το Κάθισμα.**

**Ήχος β’. Πρεσβεία θερμή.**

Προστάται ημών, και φύλακες και έφοροι, σοφέ Μιχαήλ, και Γαβριήλ πανθαύμαστε, υπάρχοντες λυτρώσασθε, από πάσης ημάς περιστάσεως, τη κραταιά αντιλήψει υμών, αΰλων Αγγέλων οι Ταξίαρχοι.

**Ωδή δ’. Εισακήκοα Κύριε.**

Γαβριήλ ο πανθαύμαστος, και ο Μιχαήλ ο μέγας Αρχάγγελος, την Τριάδα δυσωπήσατε, δούναι φωτισμόν ημίν σωτήριον.

Γεωργείν τα ουράνια, και θεία νοήματα ενισχύσατε, τας ψυχάς ημών δεόμεθα, οι των Ασωμάτων Αρχιστράγητοι.

Εν τω θείω ναώ υμών, ευλαβώς προστρέχοντες Αρχιστράτηγοι, χαρμονής θείας πληρούμεθα, την υμών κηρύττοντες αντίληψιν.

**Θεοτοκίον.**

Λέων ώσπερ ο δόλιος, εφορμά Παρθένε διασπαράξαί με, αλλά τούτου κατασύντριψον, την μανίαν δέομαι και σώσόν με.

**Ωδή ε’. Φώτισον ημάς.**

Ώσπερ αστραπή, η θερμή υμών βοήθεια, πυριφόρος Μιχαήλ και Γαβριήλ, καταφλέγει καθ’ ημών εχθρού την δύναμιν.

Νόσων χαλεπών, ασινείς ημάς τηρήσατε, τους πλουτούντας υμάς θείους αρωγούς, Μιχαήλ και Γαβριήλ θείοι Αρχάγγελοι.

Ήστραψεν ημίν, νοητώς θείοι Αρχάγγελοι, η αντίληψις υμών η παμφαής, και διέλυσεν εχθρού τα μηχανήματα.

**Θεοτοκίον.**

Μόνη η Θεόν, μετά σώματος κυήσασα, Θεοτόκε Αειπάρθενε Αγνή, των του σώματος παθών με απολύτρωσαι.

**Ωδή στ’. Την δέησιν.**

Αγγέλων, οι θεαυγείς πρωτοστάται, Μιχαήλ και Γαβριήλ φωτοφόροι, δαιμονικών προσβολών ολεθρίων, τας διανοίας ημών απαλλάξατε, και οδηγήσατε ημάς, προς λιμένα του θείου θελήματος.

Συνέχει, των παθημάτων με κλύδων, και καθέλκει προς βυθόν απωλείας, άλλ’ ώ θερμοί μου και θείοι προστάται, την τούτου ζάλην ταχέως κοπάσατε, Αρχάγγελοι θεοειδείς, και γαλήνην μοι θάττον βραβεύσατε.

Σωτήρες, των εν κινδύνοις ανθρώπων, και πρηστήρες της δαιμόνων μανίας, και αρχηγοί ουρανίων ταγμάτων, πάσης ανάγκης ψυχής τε και σώματος, ώ Μιχαήλ και Γαβριήλ, ασινείς ημάς πάντας τηρήσατε.

**Θεοτοκίον.**

Ως Μήτηρ, του των απάντων Δεσπότου, και του κόσμου θερμοτάτη προστάτις, Θεοχαρίτωτε Κόρη Παρθένε, την ρυπωθείσαν ψυχήν μου τοις πάθεσιν, απόπλυνον τοις οικτιρμοίς, της πολλής ευσπλαγχνίας σου δέομαι.

Διάσωσον ώ ξυνωρίς Αρχαγγέλων δεδοξασμένη, πάσης βλάβης και επηρείας του δράκοντος, τους προσιόντας τη σκέπη υμών εν πίστει.

Άχραντε, η δια λόγου τον Λόγον ανερμηνεύτως, επ’ εσχάτων των ημερών τεκούσα, δυσώπησον, ως έχουσα μητρικήν παρρησίαν.

**Αίτησις και το Κοντάκιον.**

**Ήχος β’. Τοις των αιμάτων σου.**

Ως Αρχιστράτηγοι θείων δυνάμεων, και οδηγοί των ανθρώπων και φύλακες, παθών και παντοίων στενώσεων, τη προστασία υμών απαλλάξατε, ημάς δυσωπούμεν Αρχάγγελοι.

**Προκείμενον.**

Ο ποιών τους Αγγέλους αυτού πνεύματα και τους λειτουργούς Αυτού πυρός φλόγα.

Στίχ. Ευλογείτε τον Κύριον πάντες οι Άγγελοι Αυτού.

**Ευαγγέλιον κατά Λουκάν.**

Είπεν ο Κύριος τοις εαυτού Μαθηταίς˙ Ο ακούων υμών, εμού ακούει, και ο αθετών υμάς, εμέ αθετεί˙ ο δε εμέ αθετών, αθετεί τον αποστείλαντά με. υπέστρεψαν δε οι Εβδομήκοντα μετά χαράς λέγοντες˙ Κύριε, και τα δαιμόνια υποτάσσεται ημίν εν τω ονόματί σου. Είπε δε αυτοίς˙ Εθεώρουν τον Σατανάν ως αστραπήν εκ του ουρανού πεσόντα. Ιδού δίδωμι υμίν την εξουσίαν του πατείν επάνω όφεων και σκορπίων, και επί πάσαν την δύναμιν του εχθρού˙ και ουδέν υμάς ου μη αδικήση. Πλην εν τούτω μη χαίρετε, ότι τα πνεύματα υμίν υποτάσσεται˙ χαίρετε δε μάλλον, ότι τα ονόματα υμών εγράφη εν τοις ουρανοίς. Εν αυτή τη ώρα ηγαλλιάσατο τω πνεύματι ο Ιησούς, και είπεν˙ Εξομολογούμαί σοι, Πάτερ, Κύριε του ουρανού και της γης, ότι απέκρυψας ταύτα από σοφών και συνετών, και απεκάλυψας αυτά νηπίοις˙ ναι, ο Πατήρ, ότι ούτως εγένετο ευδοκία έμπροσθέν σου.

Δόξα. Ταις των Αρχαγγέλων…

Και νυν. Ταις της Θεοτόκου…

**Προσόμοιον.**

**Ήχος πλ. β’. Όλην αποθέμενοι.**

Στίχ:. Ελέησόν με ο Θεός κατά το μέγα έλεός σου…

Ζεύγος υπερκόσμιον, των ιερών Αρχαγγέλων, λειτουργοί ασώματοι, της θείας λαμπρότητος του Παντάνακτος, Μιχαήλ ένδοξε, Γαβριήλ παμμάκαρ, ως προστάται ημών μέγιστοι, πάσαν επήρειαν, καθ’ ημών εχθρού του αλάστορος, συντρίψατε δεόμεθα, και δεινών ημάς απαλλάξατε, πταισμάτων αιτούντες, την άφεσιν ημίν παρά Θεού, και πειρασμών απολύτρωσιν, και ειρήνην πάντοτε.

Ο Ιερεύς: Σώσον ο Θεός τον λαόν σου…

**Ωδή ζ’. Οι εκ της Ιουδαίας.**

Ζην ημάς εναρέτως, εν τοις θείοις εντάλμασιν ενισχύσατε, εν φόβω και αγάπη, και πάση ευσεβεία, Αρχιστράτηγοι ένδοξοι, ίνα της άνω ζωής, οφθώμεν κληρονόμοι.

Οι Θεού παραστάται, και πασών πρωτοστάται θείων δυνάμεων, ο Μιχαήλ ο μέγας, και Γαβριήλ ο θείος, αβλαβείς διασώωζετε, εκ των βελών του εχθρού, ημών τας διανοίας.

Ισχύν δίδοσθε θείαν, Αρχιστράτηγοι θείοι ημίν δεόμεθα, πατείν αεί την κάραν, εχθρού του παλαμναίου, και βοάν μετά πίστεως˙ ο των Πατέρων ημών, Θεός ευλογητός ει.

**Θεοτοκίον.**

Σωτηρίαν τεκούσα, την ζωήν των απάντων κυοφορήσασα, Χριστόν τον Ζωοδότην, τοις πάλαι νεκρωθείσι, Θεοτόκε Πανάμωμε, ζώωσόν μου τον νουν, πάθεσι νεκρωθέντα.

**Ωδή η’. Τον Βασιλέα.**

Γαλήνην αίτει, και ψυχικήν σωτηρίαν, δυάς ένδοξε των θείων Αρχαγγέλων, τοις καταφοιτώσιν, υμών τω θείω οίκω.

Εν Χώναις πάλαι, τον σον διέσωσας οίκον, Αρχιστράτηγε τη ση επιστασία, ούτω καμέ σώσον, της του εχθρού μανίας.

Ράνον υψόθεν, ώ Γαβριήλ πρωτοστάτα, τη καρδία μου τον γλυκασμόν τον θείον, ίνα την πικρίαν, εμέση της κακίας.

**Θεοτοκίον.**

Αγγέλων δόξα, και των βροτών σωτηρία, Αειπάρθενε Μήτερ του Θεού Λόγου, εκ της αλογίας, παθών απάλλαξόν με.

**Ωδή θ’. Κυρίως Θεοτόκον.**

Σκηνών εξ ουρανίων, ώδε καταπτάντες, ώ παμφαείς του Χριστού Αρχιστράτηγοι, πάσης χαράς τας καρδίας ημών πληρώσατε.

Ιλύος αμαρτίας, κάθαρον τον νουν μου, των Αρχαγγέλων δυάς η υπέρτιμος, και ατιμίας παθών με απολυτρώσασθε.

Μετά των ασωμάτων, τάξεων απαύστως, εκδυσωπείτε Τριάδα την άκτιστον, υπέρ ημών Αρχιστράτηγοι θεοδόξαστοι.

Ο άρχων των Αγγέλων, Μιχαήλ παμμάκαρ, και Γαβριήλ θαυμαστέ Αρχιστράτηγε, της των παθών τυραννίδος με εκλυτρώσασθε.

**Θεοτοκίον.**

Υμνούμέν σου την δόξαν, Κεχαριτωμένη, ην στρατιαί των Αγγέλων εξίστανται, ότι Θεού ανεδείχθης Μήτηρ απείρανδρος.

**Το Άξιόν εστί και τα μεγαλυνάρια.**

Άρχοντες Αγγέλων θεοειδείς, και των απορρήτων, μυστηρίων οι λειτουργοί, Μιχαήλ ο μέγας, και Γαβριήλ ο θείος, πυρός με της γεέννης, απολυτρώσασθε.

Φλοξ και πυρ υπάρχοντες νοερόν, Μιχαήλ πρωτάρχα, και θειότατε Γαβριήλ, φλέξατε την ύλην, των ψυχικών παθών μου, και φωτισμού με θείου, καταξιώσατε.

Χαίροις Αρχαγγέλων η ξυνωρίς, Μιχαήλ ο άρχων, και ο ένδοξος Γαβριήλ, της Υπερουσίου, Τριάδος υποφήται, και εκ φωτός Τριφώτου, φώτα ακοίμητα.

Φρίττει ο αλάστωρ ο δυσμενής, ην έχετε χάριν, Αρχιστράτηγοι εκ Θεού˙ όθεν των βελέμνων, αυτού των πυριφλέκτων, ημών τας διανοίας, διαφυλάξατε.

Τους υπό τας πτέρυγας της υμών, θείας προστασίας, καταφεύγοντας ευλαβώς, ασινείς τηρείτε, δεινών επερχομένων, Αρχάγγελοι Κυρίου, οι φωταυγέστατοι.

Χάριν εξαιτείτε παρά Θεού, και πταισμάτων λύσιν, και κινδύνων απαλλαγήν, τοις εν ευλαβεία, υμών τω θείω οίκω, απαύστως προσιούσι, θείοι Αρχάγγελοι.

Πάσαι των Αγγέλων…

Το Τρισάγιον, τα συνήθη τροπάρια, εκτενής και απόλυσις, μεθ’ ην ψάλλομεν τα εξής:

**Ήχος β’. Ότε εκ του ξύλου.**

Ζεύγος Αρχαγγέλων θαυμαστόν, των επουρανίων ταγμάτων, οι Αρχιστράτηγοι, Μιχαήλ πανένδοξε και Γαβριήλ ιερέ, των Αγγέλων οι πρόκριτοι, και πάντων ανθρώπων, αρωγοί και φύλακες, και οδηγοί προς Θεόν, ρύεσθε ημάς πάσης βλάβης, ταις θερμαίς υμών προστασίαις, και επερχομένων περιστάσεων.

**Δίστιχον.**

Ύμνον ικέσιον Αρχάγγελοι θείοι

Γερασίμου δέξασθε ον υμίν φέρει.

Η/Υ επιμέλεια Σοφίας Μερκούρη.